Skool moet jammer sê na meisies glo moet ontkleeArgieffoto “Panyaza Lesufi, LUR vir onderwys, het die bestuur van Jordao College beveel om ‘n brief te skryf aan gr. 10 tot 12 meisies se ouers en om verskoning te vra,” het Phumla Sekonyane, woordvoerder van die Gautengse departement van onderwys, in ‘n verklaring gesê. Sekonyane sê dit kom na berigte van beweerde seksuele teistering by die skool verlede week. “Daar word beweer dat onderwysers die meisies se onderklere geïnspekteer het om te kyk of hulle seks gehad het nadat ‘n gebruikte kondoom in die meisies se badkamer gevind is.” Lesufi het intussen versoek dat die Menseregtekommissie die saak ondersoek. “Hulle is beter geposisioneer om sake soos die te ondersoek en wanneer hulle vir ons ‘n verslag gee oor hulle bevindinge sal ons aksie neem.” ‘n Span beraders is intussen na die skool gestuur om dienste aan die geaffekteerde kinders te bied. “Indien daar ouers is wat voel dat hulle kinders bykomende ondersteuning nodig het sal ons vir hulle sorg. Ek glo regtig wat hier gebeur het is onaanvaarbaar en dat die waardigheid van ons leerder nie ondermyn kan word nie,” het Lesufi gesê.